Κανονισμός (ΕΚ) αριθ. 1010/2001 της Επιτροπής

της 23ης Μαΐου 2001

σχετικά με τις ελάχιστες απαιτήσεις ποιότητας για τα μείγματα φρούτων στο πλαίσιο του καθεστώτος ενίσχυσης στην παραγωγή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2699/2000(2), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Το άρθρο 2 του κανονισμού (ΕΚ) αριθ. 2201/96 προβλέπει ένα καθεστώς ενίσχυσης προς τις οργανώσεις παραγωγών που παραδίδουν ροδάκινα ή αχλάδια με σκοπό τη μεταποίησή τους σε προϊόντα που αναφέρονται στο παράρτημα Ι του εν λόγω κανονισμού.

(2) Τα μείγματα φρούτων σε σιρόπι και σε φυσικό χυμό φρούτων προστέθηκαν στο προαναφερθέν παράρτημα από τον κανονισμό (ΕΚ) αριθ. 2699/2000 και ως εκ τούτου πρέπει να ορισθούν οι ελάχιστες απαιτήσεις ποιότητας για τα προϊόντα αυτά, βασιζόμενες σε παραδοσιακές και νόμιμες διαδικασίες παρασκευής, σκοπός των οποίων είναι να αποφεύγεται η παραγωγή προϊόντων, για τα οποία δεν υπάρχει καμία ζήτηση ή τα οποία θα προκαλούσαν στρεβλώσεις στην αγορά.

(3) Οι απαιτήσεις ποιότητας που ορίζονται από τον παρόντα κανονισμό αποτελούν συμπληρωματικά μέτρα εφαρμογής ως προς τις διατάξεις των κανονισμών της Επιτροπής (ΕΟΚ) αριθ. 2319/89(3) και (ΕΟΚ) αριθ. 2320/89(4) οι οποίοι τροποποιήθηκαν από τον κανονισμό (ΕΚ) αριθ. 996/2001(5), που προβλέπουν απαιτήσεις ελάχιστης ποιότητας αντιστοίχως για τα αχλάδια Williams και Rocha και για τα ροδάκινα σε σιρόπι και σε φυσικό χυμό φρούτων στο πλαίσιο του καθεστώτος ενίσχυσης στην παραγωγή, καθώς και προς τις διατάξεις του κανονισμού (ΕΚ) αριθ. 449/2001 της Επιτροπής, της 2ας Μαρτίου 2001, σχετικά με λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου, όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά(6).

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός ορίζει τις ελάχιστες απαιτήσεις ποιότητας, στις οποίες πρέπει να ανταποκρίνονται τα μείγματα φρούτων σε σιρόπι ή/και σε φυσικό χυμό φρούτων, που καλούνται στο εξής "μείγματα φρούτων" και που αναφέρονται στο άρθρο 1 παράγραφος 2 στοιχείο γ) του κανονισμού (ΕΚ) αριθ. 449/2001.

Άρθρο 2

Τα μείγματα φρούτων ανταποκρίνονται στις ακόλουθες ελάχιστες απαιτήσεις:

α) η ελάχιστη περιεκτικότητα σε ροδάκινα και αχλάδια είναι 60 % του στραγγισμένου καθαρού βάρους του μείγματος·

β) τα ροδάκινα και τα αχλάδια παρουσιάζονται σε ολόκληρους καρπούς, ημίση, τέταρτα, φέτες ή κύβους όπως ορίζονται στο άρθρο 3 παράγραφος 2 των κανονισμών (ΕΟΚ) αριθ. 2319/89 και (ΕΟΚ) αριθ. 2320/89·

γ) οι ελάχιστες απαιτήσεις ποιότητας που ορίζονται στο άρθρο 2, στο άρθρο 3 παράγραφοι 4, 5 και 6 και στο άρθρο 4 των κανονισμών (ΕΟΚ) αριθ. 2319/89 για τα αχλάδια Williams και Rocha σε σιρόπι ή/και σε φυσικό χυμό φρούτων και (ΕΟΚ) αριθ. 2320/89 για τα ροδάκινα σε σιρόπι ή/και σε φυσικό χυμό φρούτων εφαρμόζονται στα ροδάκινα και αχλάδια που αποτελούν συστατικά των μειγμάτων φρούτων.

Άρθρο 3

1. Τα μείγματα φρούτων καταλαμβάνουν τουλάχιστον 90 % της χωρητικότητας σε ύδωρ του περιέκτη.

2. Το στραγγισμένο καθαρό βάρος του μείγματος εiναι κατά μέσο όρο τουλάχιστον ίσο με το ακόλουθο ποσοστό της χωρητικότητας σε ύδωρ του περιέκτη, η οποία εκφράζεται σε γραμμάρια.

>ΘΕΣΗ ΠΙΝΑΚΑ>

3. Όταν τα μείγματα φρούτων είναι συσκευασμένα σε περιέκτες από γυαλί, η χωρητικότητα σε ύδωρ μειώνεται κατά 20 millilitres, πριν από τον υπολογισμό των ποσοστών που αναφέρονται στις παραγράφους 1 και 2.

Άρθρο 4

1. Κάθε ημέρα και σε τακτά χρονικά διαστήματα κατά τη διάρκεια της περιόδου μεταποίησης, ο μεταποιητής ελέγχει κατά πόσο τα μείγματα φρούτων ανταποκρίνονται στους απαιτούμενους από τον παρόντα κανονισμό όρους. Τα αποτελέσματα του ελέγχου καταγράφονται.

2. Κάθε περιέκτης πρέπει να φέρει ένα σήμα, από το οποίο αναγνωρίζεται η ταυτότητα του μεταποιητή και η ημερομηνία παρασκευής. Η σήμανση αυτή, η οποία μπορεί να πραγματοποιηθεί με έναν κωδικό, εγκρίνεται από τις αρμόδιες αρχές του κράτους μέλους, στο οποίο έλαβε χώρα η παρασκευή. Οι εν λόγω αρχές μπορούν να λάβουν συμπληρωματικά μέτρα όσον αφορά τη σήμανση.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 311 της 12.12.2000, σ. 9.

(3) ΕΕ L 220 της 29.7.1989, σ. 51.

(4) ΕΕ L 220 της 29.7.1989, σ. 54.

(5) ΕΕ L 139 της 23.5.2001, σ. 9.

(6) ΕΕ L 64 της 6.3.2001, σ. 16.